Bratislava 26. decembra (TASR) - Ministerstvo zahraničných vecí SR zriadi k 1. januáru 2007 ako svoju rozpočtovú organizáciu Slovenskú agentúru pre medzinárodnú rozvojovú spoluprácu.
Nová agentúra bude zabezpečovať riadenie a administráciu projektov národného programu oficiálnej rozvojovej pomoci (ODA). Dosiaľ tieto činnosti vykonávali dve administratívne a kontraktačné jednotky pod správou bratislavskej pobočky Rozvojového programu OSN (UNDP) a Nadácie na podporu občianskych aktivít.
Zriadenie samostatnej agentúry podľa štátnej tajomníčky rezortu diplomacie Oľgy Algayerovej zefektívni a sprehľadní poskytovanie ODA. Vytvorí tiež podmienky na lepšiu spoluprácu a koordináciu medzi jednotlivými rezortmi pre poskytovanie ODA. "Veríme, že ideme správnou cestou, ani okolité krajiny nie sú tak vpredu v poskytovaní rozvojovej pomoci, ako my," povedala pre TASR.
Na oficiálnu rozvojovú pomoc SR je v budúcoročnom rozpočte MZV SR určených 169 miliónov korún. Medzi krajinami prijímajúcimi slovenskú rozvojovú pomoc patrí Srbsko, Čierna Hora, Macedónsko, Albánsko, Bosna a Hercegovina, Afganistan, Kazachstan, Mongolsko, Tadžikistan, Uzbekistan, Kirgizsko, Keňa, Mozambik a Sudán.
Záväzok poskytovať rozvojovú pomoc vyplýva pre Slovensko z členstva v OECD a Európskej únie. Oficiálna rozvojová pomoc Slovenska by podľa záväzných odporúčaní EÚ mala dosiahnuť v roku 2010 0,17 percenta z HDP (podľa odhadov zhruba 400 miliónov korún) a v roku 2030 0,33 percenta HDP (800 miliónov korún). Na základe doterajšieho vývoja vyčleňovania prostriedkov na tento účel v štátnom rozpočte sa tento cieľ javí ako nereálny, čo priznávajú aj zdroje z MZV SR.